ΓΡΑΠΤΗ ΕΡΩΤΗΣΗ P-1169/96 υποβολή: Elly Plooij-van Gorsel (ELDR) προς την Επιτροπή (3 Μαΐου 1996)

Θέμα: Έφοδος στον αντιδραστήρα ταχέων νετρονίων στο Κ.Κ.Ε. του Petten

Στις 26 Απριλίου 1996, στο Κ.Κ.Ε. του Petten (Κάτω Χώρες), η Greenpeace διοργάνωσε διαδήλωση επ' ευκαιρία της δεκάτης επετείου από το ατύχημα του Τσέρνομπιλ. Οι διαδηλωτές της Greenpeace αναριχήθηκαν εν ριπή οφθαλμού στην οροφή του αντιδραστήρα ταχέων νετρονίων.

1. Κρίνει η Επιτροπή φυσικό το να έχουν οι διαδηλωτές τόσο εύκολη πρόσβαση σε μια τέτοια ευαίσθητη εγκατάσταση;

2. Που χωλαίνει η ασφάλεια των εγκαταστάσεων;

3. Με ποιόν τρόπο προτίθεται η Επιτροπή να βελτιώσει την ασφάλεια των εγκαταστάσεων στο Petten;

Απάντηση της κας Cresson εξ ονόματος της Επιτροπής (28 Μαΐου 1996)

1. Νωρίς το πρωί της Παρασκευής 26 Απριλίου 1996, μια ομάδα δεκατεσσάρων περίπου διαδηλωτών της Greenpeace εισχώρησαν χωρίς άδεια στο Κοινό Κέντρο Έρευνας (ΚΚΕρ) του Petten και αναρριχήθηκαν σε μια ψηλή πεζογέφυρα στην εξωτερική πλευρά κτιρίου που περιείχε αντιδραστήρα ταχέων νετρονίων, όπου και ξεδίπλωσαν ένα διαφημιστικό πανώ, διαμαρτυρόμενοι για το ατύχημα στον αντιδραστήρα του Τσερνομπίλ. Η διαδήλωση έληξε ειρηνικά αργότερα το ίδιο πρωί και οι διαδηλωτές απομακρύνθηκαν από το χώρο με τη συνοδεία της ολλανδικής αστυνομίας.

Ειρηνικές διαδηλώσεις έλαβαν επίσης χώρα κοντά σε άλλες πυρηνικές εγκαταστάσεις στην Ολλανδία.

Η Επιτροπή λυπάται για το γεγονός ότι για την εν λόγω διαδήλωση επ' ευκαιρία της δεκάτης επετείου από το ατύχημα του Τσερνομπίλ επιλέχθηκε ο χώρος ενός ερευνητικού αντιδραστήρα, οι δραστηριότητες του οποίου συνδέονται αποκλειστικά και μόνο με την έρευνα και την παραγωγή ραδιο-ισοτόπων για νοσοκομεία και άλλα ιατρικά κέντρα στην Κοινότητα. Η Επιτροπή θεωρεί ότι η ανωτέρω μορφή διαδήλωσης δεν μπορεί παρά να προκαλέσει σύγχυση στην κοινή γνώμη.

2. Τα μέτρα ασφαλείας γύρω από τον αντιδραστήρα λειτούργησαν σύμφωνα με τις καθιερωμένες διαδικασίες, οι οποίες θεσπίστηκαν από κοινού και σε συμφωνία με τις ολλανδικές αρχές. Τα εν λόγω μέτρα ασφαλείας αφορούν κάθε πιθανό συμβάν σχετικά με παρέμβαση άνευ αδείας στις διαδικασίες εγκατάστασης, τα υλικά και τον εξοπλισμό. Τα εσωτερικά μέτρα ασφαλείας του ΚΚΕρ του Petten συμφωνούν πλήρως με τα μέτρα που λαμβάνει η αστυνομία σε περίπτωση κινδύνου, και οι εν προκειμένω ενέργειες των φρουρών και της αστυνομίας εξαρτώνται από τη φύση και τη σοβαρότητα του συμβάντος. Οι φρουροί του ΚΚΕρ και η ολλανδική αστυνομία αντέδρασαν σύμφωνα με τις ανωτέρω καθιερωμένες διαδικασίες.

Σε καμία περίπτωση οι διαδηλωτές ή το προσωπικό στο Petten δεν διέτρεξαν κίνδυνο μόλυνσης από ραδιενέργεια και σε καμία περίπτωση δεν απειλήθηκε ο αντιδραστήρας. Οι διαδηλωτές δεν επιχείρησαν να εισβάλουν σε κανέναν από τους χώρους υψηλής ασφαλείας του αντιδραστήρα. Καθ'όλη τη διάρκεια του συμβάντος ο αντιδραστήρας και οι εγκαταστάσεις του παραγωγής ραδιο-ισοτόπων συνέχισαν κανονικά και αδιαλείπτως τη λειτουργία τους.

3. Η Επιτροπή επανεξετάζει το συμβάν και τα μέτρα ασφαλείας με τη συνδρομή των ολλανδικών αρχών. Εάν παραστεί ανάγκη, θα ληφθούν από κοινού σχετικές αποφάσεις αλλά, όπως γνωρίζει το αξιότιμο μέλος του Κοινοβουλίου, τέτοιες αποφάσεις πρέπει να παραμένουν αυστηρώς εμπιστευτικές.